**Skaidrojums par siltumenerģijas tarifu**

Siltumenerģijas apgādes pakalpojuma tarifu, atbilstoši ekonomiski pamatotām izmaksām, apstiprina Sabiedrisko pakalpojumu regulēšanas komisija. Tarifā iekļauj izmaksas, kas nepieciešamas siltumenerģijas apgādes pakalpojumu sniegšanai.

 SIA “Alūksnes enerģija” šobrīd piemērotais tarifs ir spēkā no 2017. gada 1. janvāra. Tā aprēķins balstīts uz iepriekšējo divu gadu izmaksām. Kopš 2017. gada pieaugums vērojams visās tarifā iekļauto izmaksu pozīcijās. Būtiskākais cenu kāpums ir kurināmā iegādei.

 Ik gadu SIA “Alūksnes enerģija” veic šķeldas un granulu iepirkumus jaunajai apkures sezonai. Šogad iepirkumu rezultātā noslēgti jauni kurināmā piegādes līgumi par augstāku cenu, kas tiks piemērota no 2022. gada 1. oktobra. Salīdzinoši ar pagājušo gadu, cena šķeldai ir palielinājusies par 176%, savukārt granulām – par 186%, kā rezultātā izmaksas par kurināmo “Alūksnes enerģijai” palielināsies par 720,8 tūkstošiem eiro gadā. Lielāko daļu jeb 56,6% no uzņēmuma kopējām mainīgajām izmaksām veido izdevumi par kurināmā iegādi, kas tieši ietekmē SIA “Alūksnes enerģija” tarifa palielinājuma nepieciešamību.

 Lai lietotāju veiktie maksājumi segtu sabiedrisko pakalpojumu izmaksas un nodrošinātu sabiedrisko pakalpojumu rentabilitāti, kapitālsabiedrība saskaņā ar Sabiedrisko pakalpojumu regulēšanas komisijas padomes 2010. gada 14. aprīļa lēmumā Nr. 1/7 “Siltumenerģijas apgādes pakalpojumu tarifu aprēķināšanas metodika” noteikto kārtību ir aprēķinājusi un iesniegusi apstiprināšanai Sabiedrisko pakalpojumu komisijai jaunu tarifu, to paredzot 84,11 EUR/MWh.

 Lai atvieglotu norēķinus par apkuri gaidāmajā ziemas sezonā, uzņēmums “Alūksnes enerģija” aicina siltumenerģijas lietotājus veikt avansa maksājumus. Tas nozīmē, ka līdz jaunajai apkures sezonai, klients pēc savas izvēles var veikt iemaksu, norādot klienta numuru vai īpašuma adresi, tādējādi veidojot naudas līdzekļu uzkrājumu. Iemaksātā naudas summa rēķinos parādīsies kā pārmaksa, pie nosacījuma, ja klientam nav uzkrāts parāds. Pretējā gadījumā iemaksātā summa tiks novirzīta parāda apmaksai. Jaunās apkures sezonas laikā avansa maksājumu veikušajiem klientiem ikmēneša maksājums par siltumenerģiju vai nu nebūs jāveic vispār, ja uzkrātā summa būs lielāka par tekošā maksājuma summas apmēru, vai arī būs jāpiemaksā tikai iztrūkstošā starpība no aprēķinātās maksājuma summas.

Gunita Ozola,

SIA “Alūksnes enerģija” valdes locekle